Burjajove 2014 arranca a Burjassot amb un autèntic desconcert
2025-07-24

El divendres 26 de desembre arranca Burjajove 2014. I ho farà amb un espectacle humorístic i musical, per a tots els públics, que arribarà a l’Auditori de la Casa de Cultura de Burjassot, a les 18 h. Amb entrada gratuïta igual que totes les activitats que formen part de la programació de Burjajove, excepte el cinema, “Desconcierto” arriba de la mà de la companyia valenciana Melomans, integrada per Edu Escartí, Gonzalo Manglano, Javi Reig i Pau Ferrer.

Aquest quartet vocal format per aquests joves valencians solament es val, per a les seues actuacions, de la seua pròpia veu, sense rastre d’instruments. El divendres, en la Casa de Cultura, saltaran a l’escenari amb la música triomfal de “The Olympic Spirit”, de John Williams. La veu en off anunciarà que el concert va a començar i els quatre integrants de Melomans entraran molt dignes a l’escenari per delectar al respectable amb les seues joves i fresques veus. Fins ací, tot bé. El que ocorre és que, a partir de la primera cançó, una sèrie d’imprevists i contratemps encadenats faran que la prometedora actuació d’aquests cantants es convertisca, no en un concert, sinó en un autèntic desconcert on, açò, sí, l’humor imperarà sobre la resta.

Dirigit per María Colomer i sense cap tipus d’instrumentació, les veus d’aquests quatre valencians assumeixen tota la responsabilitat musical de l’actuació. Un desconcert carregat de cançons conegudes, participació del públic, bromes, esquetxos i deliris, condensats en 90 entretinguts minuts d’espectacle, aptes per a totes les edats.

Burjajove continuarà el cap de setmana del 27 i 28 de desembre amb cinema de la mà de “Los pingüinos de Madagascar”.